சிறப்பு சேவைகள் மற்றும் கட்டுரைகள்
முன்னாள் மாணவர்கள் மற்றும் கார்ப்பரேட் நிறுவனங்களிடம் இருந்து முன்னெப்போதும் இல்லாத அளவுக்கு அதிகத் தொகையாக 2021-22ம் ஆண்டில் ரூ.131 கோடியை ஐஐடி மெட்ராஸ் திரட்டியுள்ளது.
நோய்த்தொற்று காலமாக இருந்தபோதும், முன்னாள் மாணவர்கள், நன்கொடையாளர்கள் மற்றும் கார்ப்பரேட் நிறுவனங்களிடம் இருந்து நிதி திரட்டுவது முந்தைய ஆண்டுடன் ஒப்பிடுகையில் 30% அளவுக்கு அதிகரித்துள்ளது. நன்கொடை வழங்கும் நிறுவனங்களின் எண்ணிக்கை கடந்த ஐந்து ஆண்டுகளில் ஏறத்தாழ இரு மடங்காகப் பெருகியுள்ளது.
ஐஐடி மெட்ராஸ் நிதியுதவி மற்றும் சமூகம் சார்ந்த திட்டங்களை மேலும் விரிவுபடுத்துவதற்காக, முன்னாள் மாணவர்கள், நன்கொடையாளர்கள் மற்றும் கார்ப்பரேட் நிறுவனங்களிடம் இருந்து முன்னெப்போதும் இல்லாத வகையில் அதிகத் தொகையாக 2021-22ம் நிதியாண்டில் ரூ.131 கோடியைத் திரட்டியுள்ளது.
முன்னாள் மாணவர்களுடனான தொடர்புகளை வலுப்படுத்துதல், பெருநிறுவனங்கள், நன்கொடையாளர்கள், பெரும் செல்வந்தர்கள் ஆகியோரை அதிகளவில் ஈடுபடுத்துதல் போன்ற செயல்பாடுகள் மூலம் விரைந்து நிதி திரட்ட இக்கல்வி நிறுவனம் திட்டமிட்டுள்ளது. சென்னை ஐஐடி-யில் அர்ப்பணிப்புடன் பணியாற்றும் வல்லுநர்களைக் கொண்ட முன்னாள் மாணவர்கள் மற்றும் கார்ப்பரேட் உறவுகள் அலுவலகம் கார்ப்பரேட் நிறுவனங்கள், முன்னாள் மாணவர்கள் மற்றும் நன்கொடையாளர்களை ஒருங்கிணைத்து நன்கொடை திரட்டும் பணியில் ஈடுபட்டு வருகிறது.
கோவிட்-19 நோய்த்தொற்று காலத்திலும், முன்னாள் மாணவர்கள், நன்கொடையாளர்கள் மற்றும் கார்ப்பரேட் நிறுவனங்கள் மூலம் திரட்டப்பட்ட தொகை முந்தைய ஆண்டுடன் ஒப்பிடுகையில் 30 விழுக்காடு அளவுக்கு அதிகரித்துள்ளது. சமூகப் பொறுப்புணர்வுத் திட்டம் வாயிலாக சென்னை ஐஐடி-க்கு நன்கொடை நிதி வழங்கும் கார்ப்பரேட் நிறுவனங்களின் எண்ணிக்கை கடந்த ஐந்தாண்டுகளில் இருமடங்காக பெருகியுள்ளது. பெருநிறுவனங்கள் சமூகப் பொறுப்புணர்வு  ஒத்துழைப்பு மூலம் திரட்டப்பட்ட ரூ.131 கோடியில் ஏறத்தாழ பாதித்தொகை கடந்த நிதியாண்டில் தான் பெறப்பட்டுள்ளது.
உயர் தகுதிவாய்ந்த சென்னை ஐஐடி-யின் ஆசிரியர்கள் மேற்கொண்டு வரும் முன்னோடி ஆராய்ச்சிப் பணிகள், சமூகம் சார்ந்த திட்டங்களை திறம்பட செயல்படுத்துதல் ஆகியவற்றால்தான் இந்த அளவுக்கு நிதி திரட்ட முடிந்துள்ளது.
பேராசிரியர் மகேஷ் பஞ்சக்னுலா, டீன் , சென்னை ஐஐடி கூறுகையில், "மிகப்பெரிய பங்களிப்புகளை வழங்கியுள்ள அனைத்து முன்னாள் மாணவர்கள் மற்றும் கார்ப்பரேட் கூட்டாளர்களுக்கு எங்கள் நன்றி உரித்தாகட்டும்" என்றார்.
சமூகம் சார்ந்த திட்டங்களில் சென்னை ஐஐடி-யின் முன்னாள் மாணவர்களின் பங்களிப்பு குறித்து விளக்கிய பேராசிரியர் மகேஷ் பஞ்சக்னுலா, "சென்னை ஐஐடி-யின் முன்னாள் மாணவர்கள் தங்களின் நேரத்தையும், பணத்தையும் இக்கல்வி நிறுவனத்தின் வளர்ச்சிக்காக செலவிடுவது மிகச் சிறப்புடையதாகும். இக்கல்வி நிறுவனத்தின் எதிர்கால வளர்ச்சிக்கு இந்தக் குழுவினரின் பங்களிப்பு முக்கியமான ஒன்றாகும்." எனக் குறிப்பிட்டார்.
உள்கட்டமைப்பு மேம்பாடு, கல்வி உதவித் தொகை, ஆராய்ச்சிப் பேராசிரியர்களுக்கான விருதுகள் , ஆராய்ச்சிப் பணி ஆகியவற்றுடன், குறிப்பாக கோவிட்-19 நோய்த்தொற்றின் தாக்கத்தைத் தணிக்கும் நடவடிக்கைகளுக்கு இந்த நிதிதிரட்டலின் மூலம் பெறப்பட்ட தொகை உதவிகரமாக இருந்து வருகிறது.
நோய்த்தொற்றுக் காலத்தில், உலகம் முழுவதும் உள்ள சென்னை ஐஐடி முன்னாள் மாணவர்களிடம் இருந்து கோவிட்-19 நிவாரணத் திட்டங்களுக்காக ரூ.15 கோடியை  இக்கல்வி நிறுவனம் திரட்டியது. வெண்டிலேட்டர் , ஆக்சிஜன் செறிவூட்டல் இயந்திரம் போன்ற அத்தியாவசிய மருத்துவ சாதனங்களை தமிழ்நாடு, கர்நாடகா, தெலங்கானா ஆகிய மாநில அரசுகளுக்கு வழங்க இந்தத் தொகை பயன்படுத்தப்பட்டது.
அதிகளவில் நிதி திரட்டப்பட்ட துறைகள் வருமாறு:
- உள்கட்டமைப்பு
- மாணவர்களின் புதுமைத் திட்டங்கள்
- ஆசிரியர்களின் ஆராய்ச்சி 
- கல்வி உதவித்தொகை
- பேராசிரியர் ஆய்வுப் பணிகள் 
இக்கல்வி நிறுவனத்தின் முக்கிய நிதி திரட்டும் பணிகள் குறித்து, சென்னை ஐஐடி-யின் இன்ஸ்டிடியூஷனல் அட்வான்ஸ்மெண்ட் அலுவலக தலைமை நிர்வாக அதிகாரியான திரு. கவிராஜ் நாயர் தெரிவித்ததாவது: "தெளிவான அளவீடுகள், கடுமையான வரிசைப்படுத்துதல் ஆகியவற்றுடன் இலக்கு அடிப்படையிலான கண்காணிப்பு அமைப்பை சென்னை ஐஐடி-யில் உள்ள எங்கள் குழுவினர் உருவாக்கியுள்ளனர். எமது அனைத்துத் திட்டங்களும் திறம்பட நிர்வகிக்கப்படுவதை உறுதிசெய்யும் வகையில், தொழில்முறை நன்கொடையாளர் பணிக்குழு இயங்கி வருகிறது. தங்கள் வழங்கும் நன்கொடை முழுவதும் வெளிப்படையாகவும், பயனுள்ள வகையிலும் இருப்பதுடன், தீர்வுகளை எட்டும் வகையில் சென்றடைய வேண்டும் என்றே அனைத்து நன்கொடையாளர்களும் விரும்புகின்றனர். அவர்களின் தேவைகள் அனைத்தையும் நாங்கள் நிறைவு செய்கிறோம்."
இதுபற்றி திரு. கவிராஜ் நாயர் மேலும் கூறுகையில், "முற்றிலும் தன்னார்வத்தோடு இயங்கிவரும் முன்னாள் மாணவர் குழுவினர் எங்களுடன் உள்ளனர். சர்வதேச அளவில் தாக்கத்தை ஏற்படுத்தக்கூடிய உலகத்தரம் வாய்ந்த ஆராய்ச்சிப் பணிகளை மேற்கொண்டுள்ள முன்னாள் மாணவர்கள் தாங்கள் பயின்ற இக்கல்வி நிறுவனத்தை ஆதரிப்பதில் ஆர்வமுடன் செயல்பட்டு வருகின்றனர்" எனக் குறிப்பிட்டார்.
மாற்றத்தை ஊக்குவிக்கும் வகையில் முன்னாள் மாணவர் தொடர்புகளை மேம்படுத்துதல்
முன்னாள் மாணவர்கள் மற்றும் கார்ப்பரேட் உறவுகள் அலுவலகம், சென்னை ஐஐடி-யின் முன்னாள் மாணவர்களுடன் தொய்வின்றி தொடர்புகளை ஏற்படுத்தி, ஒருங்கிணைந்த முயற்சிகளை மேற்கொண்டதால்தான் இந்த சாதனை சாத்தியமாகி உள்ளது. பல்வேறு துறைகள், தொழில்கள் மற்றும் பிராந்தியங்களில் சிறந்து விளங்கும் சென்னை ஐஐடி-யின் பட்டதாரிகள், தாங்கள் கல்வி பயின்ற நிறுவனத்திற்கு உலகளவில் நற்பெயரை ஈட்டிக்கொடுக்க ஆர்வமாக உள்ளனர்.
நிதி, வளங்கள், வழிகாட்டல் ஆகியவற்றின் வாயிலாக தொடர்ச்சியாக அவர்கள் வழங்கி வரும் பங்களிப்பு, இக்கல்வி நிறுவனத்தின் மாணவர்கள், ஆசிரியர்கள் மற்றும் ஆராய்ச்சியாளர்கள் உயர் சமூக தாக்கத்துடன் கூடிய முன்முயற்சிகளை செயல்படுத்த பக்கபலமாக இருந்து வருகிறது.